หุ้นแกว่งตลอดวันปิดบวก0.03จุด
ตลาดหุ้นวันที่ 21 พ.ค. ปิดที่ 1,643.43 จุด เพิ่มขึ้น 0.03 จุด มูลค่าการซื้อขาย 57,451.27 ล้านบาท
21 พ.ค. 2556

ตลาดหุ้นวันที่ 21 พ.ค. ปิดที่ 1,643.43 จุด เพิ่มขึ้น 0.03 จุด มูลค่าการซื้อขาย 57,451.27 ล้านบาท
นายปริญทร์  กิจจาทรพิทักษ์  ผู้อำนวยการอาวุโส  ฝ่ายวิเคระห์หลักทรัพย์ บล.เคทีบี (ประเทศไทย) กล่าวว่า  ตลาดหุ้นแกว่งตัวตลอดวัน เนื่องจากดัชนีเข้าใกล้ 1,650 จุด ซึ่งเป็นแนวต้านสำคัญทางจิตวิทยา เมื่อดัชนียังไม่สามารถผ่านได้ ก็มีแรงขายกำไรสลับออกมา ประกอบกับนักลงทุนรอดูการประชุมของธนาคารกลางสหรัฐ (เฟด) ว่าจะต่อหรือชะลอมาตรการคิวอี 3 
สำหรับแนวโน้มวันพรุ่งนี้ขึ้นอยู่กับปัจจัยต่างประเทศเป็นหลัก หากตลาดหุ้นสหรัฐปรับตัวขึ้นทำนิวไฮ จะหนุนให้ดัชนีหุ้นไทยทะลุ 1,650 จุดได้ รวมทั้งหากสัปดาห์หน้าคณะกรรมการนโยบายการเงิน (กนง.) มีการปรับลดดอกเบี้ยนโยบายลง ยิ่งสนับสนุนให้หุ้นไทยขึ้นได้ต่อ แม้ตลาดจะคาดการณ์ไว้แล้วว่ามีโอกาสปรับลดดอกเบี้ยลง โดยมองแนวต้านพรุ่งนี้อยู่ที่ 1,650 จุดและแนวรับ 1,640 จุด
กลยุทธ์การลงทุน สำหรับนักลงทุนระยะสั้นแนะนำให้เล่นรอบ ส่วนนักลงทุนระยะกลางและระยะยาวทยอยซื้อเมื่อราคาอ่อนตัว
หลักทรัพย์ 5 อันดับแรกที่มีมูลค่าการซื้อขายสูงสุด ได้แก่ 
INTUCH   มูลค่าการซื้อขาย 5,161.37 ล้านบาท ปิดที่ 96.75 บาท  +1 บาท หรือ +1.04%
TRUE   มูลค่าการซื้อขาย  3,906.10 ล้านบาท ปิดที่ 10.20 บาท  -0.20 บาท หรือ -1.92%
CPALL   มูลค่าการซื้อขาย 3,014.07 ล้านบาท ปิดที่ 44 บาท +0.50 บาท หรือ +1.15%
SIRI   มูลค่าการซื้อขาย 2,146.57 ล้านบาท ปิดที่ 4.32 บาท +0.08 บาท หรือ +1.89% 
ADVANC  มูลค่าการซื้อขาย 2,083.08 ล้านบาท ปิดที่  293 บาท -3 บาท หรือ  -1.01%